באטמן נגד סופרמן: שחר הצדק

עלילת הסרט

הסרט נפתח בסיפור המקור של באטמן: רצח הזוג האמיד תומאס ומרת'ה ויין ( ג'פרי דין מורגן ולורן כהן ) מול עיניו של בנם הצעיר, ברוס ויין.
הסרט קופץ כ-30 שנה קדימה ומציג את הקרב ההרסני בעיר מטרופוליס שהתרחש בסרט "איש הפלדה", הפעם מנקודת מבטו של איש העסקים המיליארדר ברוס ויין. אחד מהנפגעים מההרס הוא וולאס קיף, עובד בחברה של ויין.
עלילת הסרט המרכזית מתחילה 18 חודשים לאחר מכן. ויין פועל כבאטמן בעירו, גות'אם סיטי, כבר כשני עשורים. באטמן מטיל אימה על הפושעים ונוהג לצרוב סמל עטלף על עורם.
לויס ליין טסה למדבר באפריקה מטעם העיתון "דיילי פלאנט" כדי לראיין מנהיג ארגון טרור, ומתלווה אליה הצלם ג'ימי אולסן. המנהיג מגלה ש"אולסן" הוא סוכן CIA, הורג אותו וחוטף את ליין. המפעילים של אולסן יורים טיל לאזור, וסופרמן מגיע ועוצר את הטיל. קבוצת פושעים בראשות אנטולי קנייאזב שהמתינו להגעתו של סופרמן, יורים למוות בחברי הארגון בזמן שסופרמן מחלץ את ליין.
הקונגרס של ארצות הברית מקים ועדה שתחקור מה בדיוק קרה במדבר, ואחת מתושבי הסביבה מגיעה ומעידה כי סופרמן שרף את הכפר שלה. הסנאטורית פינץ' מסכמת שהוועדה מחשיבה את סופרמן כאחראי לתקרית, וסופרמן הופך לדמות שנויה במחלוקת.
לקס לות'ר מזמין את הסנאטורית פינץ' וסנאטור נוסף למעבדה שלו, מציג בפניהם רסיס קריפטונייט ומעדכן אותם בהשפעתו הרדיואקטיבית המחלישה קריפטונים. לות'ר מבקש אישור לייבא גוש קריפטונייט גדול שנמצא באוקיינוס ההודי כדי להכין ממנו נשק נגד קריפטונים. לות'ר מסביר שיש עוד בעלי כוחות-על כמו סופרמן, ושנדרש אמצעי הגנה נגדם כדי שלא יהפכו לרודנים וישתלטו על כדור הארץ. הסנאטור השני מעוניין בשיתוף פעולה עם לות'ר, ומעניק לו אישור כניסה לספינה הקריפטונית ההרוסה ואישור לערוך ניסויים בגופתו של גנרל זוד.
הסנאטורית פינץ' מגיעה לביתו של לות'ר ומדווחת לו שעצרה את רישיון הייבוא לקריפטונייט שביקש. פינץ' מבהירה ללות'ר שהיא מבינה שמטרתו האמיתית היא ליצור נשק בשביל התנקשות בסופרמן ולא בשביל הגנה על כדור הארץ.
פרי וייט שולח את קלארק קנט לסקר משחק פוטבול בגות'אם סיטי, ושם לומד קנט על שיטות הפעולה של באטמן ומוטרד מהן, אך וייט לא מאשר לקנט לחקור את הנושא ולכתוב מאמר דעה, בטענה שהפשיעה בגות'אם אינה מצב חדש ושדעתו של קלארק קנט על באטמן אינה מעניינת את הקוראים.
ויין ואיש סודו, אלפרד, עורכים חקירה על הברחת פצצה מלוכלכת לגות'אם. ויין מאתר את קנייאזב שמעורב בהברחות נשק ובני-אדם דרך נמל גות'אם, מעתיק את המידע ממכשיר הטלפון החכם של קנייאזב ומגלה שנשלחו ממנו מסרים לביתו של לות'ר.
לקס עורך בביתו מסיבת התרמה לספריית מטרופוליס, ושולח בשם ועדת הספרייה הזמנה לוויין והזמנה למערכת "דיילי פלאנט" המבקשת שקנט יסקר את המסיבה. וייט שולח את קנט לגות'אם בשנית. ויין מעוניין לנצל את ההזדמנות לבקר בביתו של לות'ר כדי להעתיק את המידע שנשלח לשם.
במסיבה, ויין חומק לחדר השרתים ומכניס דיסק און קי בזמן שמרסי גרייבס, העוזרת האישית של לות'ר, מעלימה עין. קנט שואל את ויין מהי דעתו על באטמן שמטיל אימה בגות'אם ונוטל את החוק לידיו. ויין עונה שזאת צביעות מצד כתב ב"דיילי פלאנט" לבקר את באטמן, היות שהעיתון מפרסם בקביעות כתבות המהללות את סופרמן, חייזר מסוכן שעלול יום אחד לשרוף את כדור הארץ ושהאנושות חסרת ישע מולו. אלפרד מעדכן את ויין באוזנייה שהעתקת המידע הושלמה, וקנט שומע אותו ומבין שוויין הוא באטמן. לות'ר רואה שוויין וקנט נפגשו ומביע שביעות רצון. ויין חוזר לחדר השרתים ומגלה שהדיסק נגנב. דיאנה פרינס מביטה בוויין ומתרחקת. ויין רודף אחריה אך לא מצליח להשיג אותה והיא נוסעת משם.
קיף, העובד של ויין שנפצע ואיבד את רגליו בהריסות כתוצאה מהקרב בין סופרמן לגנרל זוד וחייליו, משחית אנדרטה המוקדשת לסופרמן, והמעשה מצולם ומשודר בטלוויזיה. קיף נעצר ולות'ר משחרר אותו בערבות, נותן לו כיסא גלגלים חשמלי במתנה, ושולח אותו לדבר עם הסנאטורית פינץ' ולבקש ממנה לאפשר לו להתייצב נגד סופרמן.
ויין מאתר את פרינס בתערוכת עתיקות, והיא מסבירה ששאלה את הדיסק כי היא חושבת שלות'ר השיג תמונה השייכת לה, אך לא הצליחה לפענח את ההצפנה הצבאית. פרינס מחזירה לוויין את הדיסק. ויין מפענח את ההצפנה ומגלה את פרטי הספינה שבה לות'ר מבריח את הקריפטונייט לארצות הברית. ויין מתוודה בפני אלפרד שלא מדובר בפצצה אלא בנשק נגד סופרמן, אותו הוא מתכנן לגנוב מלות'ר כדי להרוג את סופרמן, היות שאלפים כבר נהרגו בגלל כוחות-העל שלו, וגם אם הסיכוי שסופרמן יפנה נגד האנושות קלוש, הסיכון עצום.
לות'ר מארגן העברת אסירים שבאטמן צרב על עורם את סמל העטלף מבית הסוהר בגות'אם לבית הסוהר במטרופוליס, ומבקש מקנייאזב להורות לאנשיו הכלואים שם להרוג אסירים כאלה. לות'ר שולח ל"דיילי פלאנט" מעטפה בעילום שם המיועדת לקנט ובה תמונות של קורבנות הצריבה. קנט נוסע שוב לגות'אם ומוצא בתחנת המשטרה את אם בנו של אחד מהקורבנות, והיא מספרת לו שבאטמן מתפקד כשופט וקובע מי ימות, ואומרת שלא ניתן לעצור אותו בכתיבה אלא רק באלימות.
באטמן עוקב אחרי המזוודה עם הקריפטונייט המורדת מהספינה ומועלית על משאית, ויורה חץ עם שבב איתור על המשאית. באטמן נכנס לבאטמוביל ומתנהל מרדף כלי רכב וקרב יריות בין באטמן לבין נוסעי המשאית והמכוניות המלוות אותה. המרדף נקטע כאשר באטמן מוצא את סופרמן מחכה לו בנמל. סופרמן דורש מבאטמן לחדול מפעילותו. באטמן חוזר לביתו ורואה ששבב האיתור הגיע לאחד ממתקני "לקסקורפ" של לות'ר.
ליין מוצאת ביומן שלה קליע תועה מהירי במדבר. היא לוקחת אותו לטכנאית מעבדה, והטכנאית רואה שהוא מורכב ממתכת מיוחדת ומציעה את האפשרות שזהו פיתוח ניסיוני של דרפ"א. ליין פונה למזכיר המדינה ושואלת אותו אם ממשלת ארצות הברית מחמשת מורדים במדבר. המזכיר עונה לה שסופרמן אחראי לטבח. ליין, שמשוכנעת שהמזכיר לא באמת מאמין בכך, מוסרת לו את הקליע כדי שיגלה את האמת בעצמו.
הסנאטורית פינץ' מזמינה את סופרמן לשימוע שייערך בקפיטול בעקבות הוועדה. הכפרייה שהעידה נגד סופרמן פונה לפינץ' ומתוודה ששיקרה כי לות'ר איים עליה. קיף מגיע לקפיטול ומתראיין בשידור חי. ויין מגלה שכל המעטפות עם ההמחאות החודשיות שנשלחו לקיף חזרו לחברה. לות'ר יירט את המעטפות וכתב על ההמחאות מסרים אישיים נגד ויין, ועל האחרונה שבהן "נתת למשפחה שלך למות".
מזכיר המדינה קובע פגישה חשאית נוספת עם ליין ומספר לה מידע מסווג כמקור עלום שם: התאוריה של ה-CIA היא שהתקרית במדבר הייתה מבוימת ונועדה לגרום לסופרמן להיראות אשם. הוא מספר שהמתכת שממנה יוצר הקליע היא תוצרת "לקסקורפ", ושהיו בסביבה שכירי חרב של לות'ר. ליין מבינה שלות'ר ידע שסופרמן יגיע בשבילה. ליין מבקשת מווייט לפרסם את המידע, אך וייט חושש מתביעת דיבה ומסרב לפרסם ללא הוכחה.
בקפיטול, לות'ר מתגרה בסנאטורית פינץ' וטוען שהגיע להשמיע את קולו. סופרמן מגיע, ופינץ' מודה לו על הנכונות להתייצב ולהעיד. פינץ' נואמת על אמת ושיתוף פעולה, ואז מבחינה שלות'ר עדיין לא נכנס לאולם ונלחצת כשהיא מבינה שלות'ר הודה בכוונותיו הזדוניות. פצצה שהוטמנה בכיסא הגלגלים של קיף מופעלת ומתפוצצת באולם. הציבור מאוכזב מסופרמן שנכח במקום ולא מנע את האסון.
באטמן גונב את הקריפטונייט ממתקני לקסקורפ ומייצר ממנו ראש חץ לחנית ורימוני גז, מכין לעצמו שריון גוף מלא ומתאמן לקראת הקרב. לות'ר נראה מרוצה מכך שבאטמן גנב את הקריפטונייט. בינתיים, ויין ממשיך לעבור על המידע מהדיסק, ומוצא קטעי וידאו המתעדים שלושה אנשים עם יכולות על-אנושיות, ותצלום של פרינס ממלחמת העולם הראשונה. ויין שולח לפרינס את הקבצים.
לות'ר נכנס לחללית הקריפטונית ומפעיל אותה באמצעות טביעות אצבעות שקילף מגופתו של זוד. הבינה המלאכותית שבחללית מלמדת את לות'ר על דומסדיי, ולות'ר מבקש ממנה ליצור אותו מחדש באמצעות גופתו של זוד, עליה הוא שופך מעט מדמו שלו במחשבה שכך היצור שייברא יציית לו.
ליין לא מאמינה לגרסה הרשמית שלפיה קיף הרכיב את הפצצה, וממשיכה לחקור. היא מגלה שכיסא הגלגלים מיוצר מאותה מתכת כמו הקליע, ומצופה בעופרת מבפנים כך שסופרמן לא יוכל לראות את הפצצה שהוטמנה בתוכו. ליין מבינה שלות'ר מנסה להכפיש את שמו של סופרמן ולקשר אותו לאסונות. קנייאזב חוטף את ליין ולוקח אותה לגג בניין, שם לות'ר מצפה לה. ליין מתעמתת עם לות'ר והוא דוחף אותה מקצה הגג. סופרמן תופס אותה באוויר, מניח אותה על הקרקע ועף לגג. לות'ר מוכיח לסופרמן שחטף את אמו, מרת'ה קנט, ודורש את ראשו של באטמן בתוך שעה תמורת חייה.
קנט פונה לליין ומספר לה שהוא חייב ללכת לגות'אם ולבקש עזרה, ואולי ייאלץ להרוג מישהו, ועף משם. ליין חוזרת ל"דיילי פלאנט", מבקשת מווייט מסוק מסיבות אישיות ומכוונת את הטייס לגות'אם, אל הגג שממנו מוקרן אות העטלף של באטמן.
סופרמן מבקש מבאטמן עזרה ומנסה לספר לו על לות'ר, אך באטמן לא מקשיב ומתפתח ביניהם קרב. באטמן מכניע את סופרמן עם רימוני הקריפטונייט ומטיח בו שהוא לא אמיץ ולא אנושי. באטמן עומד להרוג את סופרמן המובס עם חנית הקריפטונייט, וסופרמן מתחנן בפניו שיציל את מרת'ה. אזכור שמה של אמו של ויין מכעיס את באטמן והוא דורש הסבר. ליין מגיעה ומסבירה למי סופרמן דואג - לאמו שלו. באטמן ההמום נסוג ומשליך את החנית. סופרמן מעדכן את באטמן בתוכנית של לות'ר, ובאטמן מוצא את מרת'ה ומביס את קנייאזב ואנשיו שהחזיקו בה כבת ערובה.
סופרמן נכנס לחללית הקריפטונית שפולטת ברקים, ומוצא שם את לות'ר. לות'ר מאוכזב לגלות שבאטמן וסופרמן בחיים ומשתפים פעולה, ומציג את תוכנית הגיבוי שלו: יצור שנועד להרוג את סופרמן. היצור בוקע, מנסה לתקוף את לות'ר וסופרמן עוצר אותו. היצור תופס את סופרמן ונלחם בו במטרופוליס. כלי טיס צבאיים יורים ביצור אך לשווא. סופרמן מעיף את היצור לחלל והצבא משגר לעברם טיל גרעיני. היצור חוזר חזק יותר ואילו סופרמן נשאר בחלל ומתאושש לאט.
באטמן מסיק שהיצור הקריפטוני פגיע גם הוא לקריפטונייט, טס לידו וגורם לו לעקוב אחריו לנמל הנטוש בגות'אם שם נמצאת החנית. פרינס מגיעה לבושה כוונדר וומן. סופרמן נוחת בגות'אם ומאחד כוחות עם וונדר וומן ובאטמן נגד דומסדיי. ליין נכנסת להוציא את החנית שהושלכה לבריכה, המבנה קורס, והיא נלכדת במים מתחת להריסות. סופרמן מחלץ אותה, נפרד ממנה לשלום ועוזב עם החנית. וונדר וומן לוכדת את היצור בלאסו שלה ובאטמן יורה לכיוונו רימון קריפטונייט שמחליש אותו. סופרמן משפד את היצור למוות בעזרת החנית, בעוד היצור הענק דוקר את סופרמן למוות בעזרת עצם בכף היד שלו.
ליין חושפת את מעשיו של לות'ר והוא נעצר ונכלא. באטמן מבקר את לות'ר בתאו, מודיע לו שישגיח עליו ומספר שארגן לו העברה לארקהם. באטמן מאיים על לות'ר בצריבת סמל העטלף אך מחליט לא לטבע אותו. לות'ר רומז על יצורים שמתקרבים מהכוכבים בעקבות מותו של סופרמן.
במטרופוליס נערכת הלוויה צבאית סמלית לסופרמן. ה"דיילי פלאנט" מפרסם שהכתב קלארק קנט נהרג בגות'אם. בסמולוויל נערכת הלוויה צנועה לקלארק בנוכחות מרת'ה, ליין, וייט, בני משפחה וחברים. ויין מממן את הטקס, צופה בו עם פרינס מהצד ומעדכן אותה בתוכניתו לאתר את בעלי כוחות-העל מקבציו של לות'ר כדי להרכיב צוות שיילחם בעת הצורך. ליין מרימה חופן עפר מהקרקע ומשליכה אותו אל תוך הקבר הפתוח. דופק חלש מתחיל להדהד מתוך ארון הקבורה של קלארק והעפר שעליו מתחיל לרחף.

כסרט בפני עצמו

תוכניות ראשונות להפקת סרט קולנוע בהשתתפות של באטמן וסופרמן הועלו לראשונה בקיץ 2001, כאשר אנדרו קווין ווקר הושכר מטעם אולפני האחים וורנר כתסריטאי ראשי, שהוחלף אחר כך על ידי עקיבא גולדסמן. על פי התסריט המוצע, באטמן וסופרמן היו אמורים להתעמת זה בזה ולבסוף להתאגד על מנת להיאבק בלקס לות'ר. את באטמן היה אמור לגלם כריסטיאן בייל בעוד ג'וש הארטנט היה אמור לגלם את סופרמן בסרט בבימויו של וולפגנג פטרסן, כשהצילומים תוכננו לשנת 2003. אך הפקת הסרט בוטלה לבסוף, משהוחלט באולפנים להפיק סרטים נפרדים על באטמן וסופרמן. הרעיון לא מומש מעולם אך הוצג בסצנת הפתיחה של הסרט "אני אגדה", עם סמליל באטמן וסופרמן.

כסרט המשך ל"איש הפלדה"

ביוני 2013 אולפני האחים וורנר הכריזו על זאק סניידר כבמאי סרט ההמשך לאיש הפלדה בעוד דייוויד ס. גויר נשכר כתסריטאי ראשי, לאחר שהוא חתם על חוזה כתסריטאי לשלושה סרטים עבור DC קומיקס: "איש הפלדה", "באטמן נגד סופרמן: שחר הצדק" ו"ליגת הצדק". תחילה אולפני האחים וורנר היו מעוניינים בצירופו של כריסטופר נולאן כמפיק ראשי אך הוא אישר השתתפותו כמפיק שותף ובמעורבות פחותה מכפי שהייתה לו בסרט "איש הפלדה". במהלך פסטיבל San Diego Comic-Con International, בפאנל חגיגות 75 שנה להולדת דמותו של סופרמן, הבמאי זאק סניידר הודיע למעריצי DC קומיקס כי בסרט ההמשך ישתתף גם באטמן ולראשונה בתולדות הקולנוע, באטמן וסופרמן יחלקו זמן מסך בסרט לייב אקשן. בעת החשיפה למעריצים, השחקן הארי לניקס הקריא קטע מתוך הרומן הגרפי "באטמן: האביר האפל חוזר" מאת פרנק מילר: "אני רוצה שתזכור, קלארק. בכל השנים שעוד יבואו, בכל הרגעים הפרטיים ביותר שלך, אני רוצה שתזכור את ידי על גרונך. אני רוצה שתזכור את האיש שהביס אותך".
מפיקי סרט ההמשך הם דבורה סניידר רעייתו של הבמאי ומפיקה שותפה בכל סרטיו. בנג'מין מלניקר, מייקל ווסלן, צ'ארלס רובן כאשר אמה תומאס וכריסטופר נולאן יתפקדו כמפיקים בפועל. הסרט תוכנן תחילה לצאת לאקרנים ב-17 ביולי 2015, אך לבסוף התאריך נדחה ל-6 במאי 2016 זאת כדי להבטיח מימוש מוחלט של כל התסריט והפוטנציאל האפשרי להפקת סרט בקנה מידה שכזה. צילומי הסרט החלו לבסוף בספטמבר 2013, הופסקו ונמשכו החל ממאי 2014 בדטרויט, מישיגן.
במאי 2014 אולפני האחים וורנר הכריזו רשמית כי שם הסרט הוא "באטמן נגד סופרמן: שחר הצדק" (באנגלית: Batman v Superman: Dawn of Justice), כרמז לסרט הבא בסדרה. לתסריטאי נבחר כריס טריו שעובד על תסריט שנכתב על ידי דייוויד ס. גויר, כאשר צ'ארלס רובן ודבורה סניידר מפיקים. צילומי הסרט נמשכו לאורך שנת 2014 והתבצעו באתרי צילום במדינת אילינוי, באפריקה ובדרום האוקיינוס השקט.

ליהוק

באוגוסט 2013 אולפני האחים וורנר הכריזו רשמית כי בן אפלק לוהק לתפקיד באטמן (זאת לאחר ששיחק בעבור דמות גיבור על, דרדוויל, בסרט "דרדוויל"), כשהסרט צפוי לצאת לאקרנים ב־25 במרץ 2016. שלל שמועות שטענו כי באטמן יהיה מבוגר יותר מסופרמן וכי חברת ההפקות תרה אחר שחקנים בגילאי ארבעים ומעלה. ליהוקו של אפלק לתפקיד האביר האפל גרר שלל תגובות שליליות לרבות מחאות מעריצי הקומיקס שדרשו ללהק מישהו אחר במקומו.
בדצמבר 2013 הוכרז רשמית על ליהוקה של השחקנית והדוגמנית גל גדות לתפקיד וונדר וומן.
ב-18 בדצמבר 2013 אולפני האחים וורנר הודיעו כי תסריטאי "ארגו", כריס טריו, נשכר לכתוב מחדש את התסריט. בינואר 2014, אושר ליהוקו של ג'סי אייזנברג לתפקיד לקס לות'ר וליהוקו של ג'רמי איירונס לתפקיד אלפרד פניוורת'.

צילומים

את הסרט הפיקה חברת Syncopy Films של כריסטופר נולאן. זהו הסרט הראשון שבו אולפני לג'נדרי לא אחראים על הפקה משותפת של סרט עם חברת DC Entertainment. תקציב הסרט עומד על 200 מיליון דולר, לרבות הוצאות על שיווק.
בספטמבר 2013 צולמה בלוס אנג'לס סצנת משחק פוטבול בין אוניברסיטת גות'אם לאוניברסיטת מטרופוליס. לאחר מכן יצא צוות ההפקה לפגרה. במאי 2014 חודשה ההפקה ואתרי הצילומים נפרשו באונטריו, קנדה; בשיקגו; בדטרויט ובמספר ערים נוספות במדינת מישיגן.
אנשי ההפקה חשפו במהלך שלבי ההפקה המוקדמים את רכב הבאטמוביל ואת בן אפלק עטוי גלימת באטמן. בנובמבר 2014 ההפקה המשיכה את הצילומים בעיירה יורקוויל שבמדינת אילינוי (בה צולמו הסצנות בעיירה סמולוויל) והתמקדה גם באזור הלופ בשיקגו, שם צולמו הסצנות בהשתתפות בן אפלק בסצנות המציגות את סיפור המקור ורצח הוריו של ברוס ויין. ב-19 בנובמבר 2014 הושלמו צילומי סצנות בהשתתפות הנרי קאביל, איימי אדמס ורוב הסצנות בהשתתפות בן אפלק וההפקה עברה לניו מקסיקו לצורך צילומי סצנות עם גל גדות.
צילומי הסרט הושלמו לבסוף בתחילת דצמבר 2014, לאחר כשמונה חודשי הפקה. יציאתו של הסרט לאקרנים נקבעה תחילה לקיץ 2015, אך הוא נדחה ל-6 במאי 2016. באותו זמן היה ידוע כי בתאריך זה עתיד לצאת סרט של האולפן המתחרה מארוול, אך לא היה ידוע איזה סרט. לאחר שנודע כי הסרט של מארוול יהיה "קפטן אמריקה: מלחמת אזרחים", הוקדם "באטמן נגד סופרמן" ל-25 במרץ 2016. אולפני וורנר הכחישו שהסיבה היא חשש מהתחרות עם מארוול.

הציוד של באטמן

בסרט יש לבאטמן גישה לציוד היי-טק מתקדם הכולל חליפת עטלף מאריג קוולאר המקנה לה עמידות נגד כדורים, רובה חבלים רב-שימושי, באטראנגים, מחשב משוכלל, ציוד ריגול וכלי רכב משוריינים. הבאטמוביל היא מכונית משוריינת המשלבת בעיצובה את הבאטמוביל של סרטי טים ברטון עם ה"טאמבלר" של סרטי כריסטופר נולאן: היא מהירה מאוד ובעלת שריון כבד המאפשר לה לפרוץ דרך קירות, מקלעים כבדים ופטנטים נוספים. בנוסף מצויד באטמן במטוס קרב שחמוש אף הוא במקלעים כבדים וניתן לשליטה מרחוק ממערת העטלף. מערת העטלף כוללת בנוסף למחשב חזק ומשוכלל גם סדנאת מלאכה מתקדמת המאפשרת לבאטמן ואיש סודו אלפרד פניוורת' לבנות ולתקן את ציוד הלחימה המתקדם שלו.
לקרב נגד סופרמן מכין באטמן נשק מיוחד: חליפת שריון ושלד חיצוני שאמורה להגביר את כוחו ולספק לו הגנה, מטול רימונים היורה רימוני גז שמפזרים אבק קריפטונייט שמחליש את סופרמן מאוד וחנית עם ראש חץ מקריפטונייט.

ביקורות והכנסות

עוד טרם צאת הסרט לאקרנים, מעריצי הקומיקס מיהרו לקטול את הסרט על ליהוק השחקנים בטענה של אי התאמה בין השחקנים לבין דמויותיהם.
אירוע הקרנת הבכורה של הסרט נערך במקסיקו סיטי, ב-19 במרץ 2016.
הסרט הפך לשובר קופות והיה לפתיחה הטובה ביותר לסרט קולנוע בחודש מרץ, והכניס בצפון אמריקה 197 מיליון דולר במהלך סוף השבוע הראשון להקרנתו. בשבוע הראשון להקרנתו בארצות הברית ובעולם גרף הסרט סכום של 424.1 מיליון דולר לעומת תקציב הפקה של כ-250 מיליון דולר. בסוף השבוע השני הרוויח 51.3 מיליון דולרים בלבד, ירידה חדה של 69.1%, מה שהציב אותו במקום הרביעי בהיסטוריה ברשימת הנפילות הגדולות בהכנסות של סרט בין השבוע הראשון לשני. הסרט הגיע לסך הכנסה כולל של כ-873 מיליון דולר.
למרות הצלחתו הקופתית המסחררת, הסרט נקטל בביקורות שליליות קשות שטענו שהתסריט והעריכה היו מבולגנים במיוחד. אולם, הסרט קיבל שבחים רבים מצד מעריצי הקומיקס ששיבחו רבות את קטעי האקשן, הסגנון החזותי, האפקטים, הפעלולים, הופעות המשחק, העלילה והפסקול של הסרט מאת הנס צימר ו-Junkie XL. בנוסף, גל גדות ובן אפלק קיבלו את רף השבחים הגבוה ביותר בשל הופעותיהם כוונדר וומן ובאטמן, ואף מספר מבקרים הכריזו שבן אפלק הוא "בחירה גאונית ביותר לגילום באטמן".
אתר הביקורות Rotten Tomatoes נתן לסרט ציון 27% בהתבסס על 367 מבקרים. אתר הביקורות Metacritic נתן לסרט ציון של 44/100 בהתבסס על 50 ביקורות . הביקורת באתר דיילי טלגרף הייתה שלילית מאוד בטענה שהסרט מבולבל. ביקורות שליליות נוספות קטלו את הסרט בעקבות תוכן עלילת הסרט לעומת קטעי האקשן שבו. ביקורות רבות השוו אותו לסדרת סרטי היקום הקולנועי של מארוול וציינו שלעומת מארוול בסרטי היקום הקולנועי של DC כמעט שאין הומור ואתנחתא קומית, לעומת הסרטים של מארוול. רותם יפעת, מבקר קולנוע באתר "אידיבי" ציין בביקורתו: "בתוך כל הבלאגן, מסתתר סרט טוב". בפברואר 2017 הסרט זכה בפרס פטל הזהב בקטגוריות שחקן המשנה הגרוע ביותר לג'סי אייזנברג, שיתוף הפעולה הגרוע ביותר בין שחקנים לבן אפלק והנרי קאוויל, סרט ההמשך/הרימייק הגרוע ביותר והתסריט הגרוע ביותר.

גרסת הבמאי

גרסת הבמאי של הסרט הוכרזה רשמית ליציאה ב-DVD כבר במרץ 2016, עם צאת הסרט לאקרנים. גרסה זו כוללת תוספות חדשות בסך כולל של 31 דקות נוספות. גרסת הבמאי קיבלה סיווג צפייה R, בין השאר עקב הצגה של אלימות רבה יותר במספר סצנות קרב. בנוסף גרסת הבמאי חושפת עלילות משנה כיצד קלארק קנט יוצא לגות'אם סיטי לחקור את עברו של באטמן וכן מרחיבה את ההתרחשות בחלק הראשון בסרט ואת קורותיה של לויס ליין באפריקה.
גרסת הבמאי קיבלה ביקורות חיוביות יחסית לגרסת הקולנוע בשל סצנות המבהירות את מניעי הדמויות בסצנות אחרות.

סרטי המשך

הסרט הוא חלק מהיקום הקולנועי של DC. במשך השנים אמורים לצאת לבתי הקולנוע סרטי המשך נוספים לסדרת סופרמן ביקום הקולנועי של DC. הסרט הבא שקשור ליקום זה הוא "יחידת המתאבדים", שיצא לאקרנים באוגוסט 2016.
בשנת 2017 יצא לאקרנים הסרט "וונדר וומן" ואחריו "ליגת הצדק" כשבהמשך מתוכננים לצאת סרטים המתמקדים בדמויותיהם של פלאש, אקווהמן, שאזאם, סייבורג, ובאטמן.